
<סדר היום:>
<החשש מפיטורי עובדים בחברת טבע תעשיות פרמצבטיות בע"מ>
נכחו:

<חברי הוועדה:> 
משה גפני – היו"ר
מיקי רוזנטל – מ"מ היו"ר
מיכל בירן

איתן ברושי

אורן אסף חזן

מיקי לוי

רחל עזריה

רועי פולקמן

עודד פורר

חברי הכנסת:
אילן גילאון

דב חנין

יוסי יונה

שלי יחימוביץ

איילת נחמיאס ורבין
יעל כהן-פארן

קסניה סבטלובה

איציק שמולי
<מוזמנים:> 
	נעמה קאופמן פס
	–
	המשנה למנכ"ל, משרד הכלכלה והתעשייה


	אילנית גרין הירש
	–
	מתמחה, לשכת משנה למנכל, משרד הכלכלה והתעשייה

	זכריה אביגל
	–
	ממונה על הכשרה בתעשייה ובבניין, משרד העבודה, הרווחה והשירותים החברתיים

	רז מאירמן
	–
	Dir Internal Communications, Brand Israel, טבע תעשיות פרמצבטיות

	מתי גיל
	–
	Head of Government Affairs  Public Poli, טבע תעשיות פרמצבטיות

	דויד לוסטיג
	–
	סמנכ"ל בכיר, תפעול טבע בישראל ואירלנד, טבע תעשיות פרמצבטיות

	מיכל חומסקי
	–
	מנהלת קשרי ממשל, טבע תעשיות פרמצבטיות

	הרצל יאקה
	–
	יור איגוד המזון והפרמצבטיקה, ההסתדרות החדשה

	חנן מלפוף
	–
	חבר ועד טבע טק, ההסתדרות החדשה

	מישל אדרי
	–
	חבר ועד טבע טק, ההסתדרות החדשה

	אהוד חזוט
	–
	חבר ועד טבע טק, ההסתדרות החדשה

	יקיר אוקנין
	–
	חבר ועד טבע טק, ההסתדרות החדשה

	אלכס קרבט
	–
	חבר ועד טבע, ההסתדרות החדשה

	יבגני קויפמן
	–
	חבר ועד טבע, ההסתדרות החדשה

	אלירן קוזליק
	–
	חבר ועד טבע, ההסתדרות החדשה

	קאמל אלדנפירי
	–
	חבר ועד טבע, ההסתדרות החדשה

	חיים אמזלג
	–
	חבר ועד טבע, ההסתדרות החדשה

	יגאל גבאי
	–
	חבר ועד טבע, ההסתדרות החדשה

	ארז יגטמן
	–
	חבר ועד טבע, ההסתדרות החדשה

	אלברט מלה
	–
	חבר ועד טבע, ההסתדרות החדשה

	אלה אדמוב
	–
	חברת ועד טבע, ההסתדרות החדשה

	אילנה אברהם
	–
	חברת ועד טבע, ההסתדרות החדשה

	שרגא ברוש
	–
	נשיא, התאחדות התעשיינים בישראל

	נתנאל היימן
	–
	רמ"ט נשיא, התאחדות התעשיינים בישראל

	רעות קינן
	–
	סמנכל"ית קשרי ממשל ורגולציה, התאחדות התעשיינים בישראל

	ניר קנטור
	–
	מנהל איגוד הכימיה פרמצבטיקה ואיכ"הס, התאחדות התעשיינים בישראל

	אביב חצבני
	–
	מנהל מרחב דרום, התאחדות התעשיינים בישראל

	דפנה פביאן
	
	שדלן/ית


<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
הילה מליחי
<החשש מפיטורי עובדים בחברת טבע תעשיות פרמצבטיות בע"מ>
<היו"ר משה גפני:>
צהריים טובים. אני מתכבד לפתוח את ישיבת ועדת הכספים. אנחנו עוברים לסעיף הבא בסדר היום: החשש מפיטורי עובדים בחברת טבע תעשיות פרמצבטיות בע"מ. איפה הסמנכ"ל? רבותי, אנחנו קיימנו דיון לגבי הנושא של חברת טבע. אנחנו עדיין מודאגים מהנושא של פיטורי העובדים. אנחנו יודעים - - -
<איילת נחמיאס ורבין (המחנה הציוני):>
אחרי סוף השבוע הזה אנחנו מודאגים יותר. 
<היו"ר משה גפני:>
אנחנו לא מנהלים את טבע. אנחנו הבענו חשש מהעניין הזה שעקב הקשיים שחברת טבע העולמית נכנסה אליהם, אנחנו נעמוד בפני משבר עם עובדים רבים, לא מעטים, שעלולים להיות מפוטרים מחברה שהייתה חברת הדגל של התעשייה הישראלית. אני, כמו חברי בוועדה, ביקשנו שהעובדים לא יפוטרו עד שיתנהל פה דיון ונעבור את החגים. בינתיים צריך לנסות למצוא פתרון, גם ישיבות עם הוועדים, גם הוועד בסניפים השונים של חברת טבע, וגם אם יצטרכו להגיע לפיטורים בהסכמה, זה צריך להיות רק בהסכמה, לאחר דין ודברים עם החברה. 
הסמנכ"ל, אני מבקש, אם אתה יכול בבקשה לומר במהלך השבוע הזה, לאחר הדיונים אצלכם, אם אתם מסכימים לעניין הזה באופן עקרוני, שהפיטורים של העובדים – אנחנו מעריכים את מה שחברת טבע עושה בארץ. הם היו יכולים לגרום פה נזק, כמו שגרמו נזק לעובדים במקומות אחרים בעולם, אבל זה לא התפקיד שלנו. אנחנו מדברים על הארץ, על מה שקורה כאן במדינה. אם אפשר להגיד לנו איזו אמירה אופטימית שאנחנו נהיה בסדר עם העובדים ונראה שהם לא נפגעים כרגע?
<דוד לוסטיג:>
שמי דוד לוסטיג, אני אחראי על התפקוד בישראל, נציג טבע. ביום חמישי שיתפנו עובדות על עומק המשבר שלא יכולתי לחשוף אותן ביום ראשון שעבר. טבע נמצאת במשבר אולי העמוק והקשה ביותר בתולדותיה. במהלכו של המשבר היום אנחנו מצמצמים את מצבת כוח האדם שלנו ב-7,000 עובדים.
<היו"ר משה גפני:>
בעולם.

<דויד לוסטיג:>
בעולם. בנוסף ל-5,000 עובדים שצמצמנו ב-2015-2014. בסך הכול, טבע מצמצמת 12,000 עובדים בעולם, סוגרת 15 מפעלים. אני רוצה להתמקד בישראל. בשנים האחרונות, לנוכח הקשיים שטבע נמצאת בהם, חיזקנו את הפעילות בישראל והשקענו בישראל. השקענו בישראל כמיליארד שקל בשביל לבנות טכנולוגיות חדשות. אנחנו משקיעים 2.5 מיליארד שקל מדי שנה במו"פ. יש לנו 900 עובדי מו"פ, המו"פ הגדול ביותר של טבע נמצא כאן בישראל. אנחנו פועלים לחזק את טבע בישראל על-ידי הכשרת עובדים. אני יכול להביא עוד ועוד עובדות, אבל המסר הוא ברור מאוד – טבע היא חברה ישראלית גלובלית, כך אנחנו רוצים להיות, כך אנחנו שואפים להיות וכך נמשיך לפעול. מצד אחד, עם כל הקשיים שיש לנו, ומצד שני, יחד עם הפעילויות שנקטנו בהן עד אנחנו, צריכים לנקוט צעד נוסף. צעד שמסתכם ב-350 עובדים, כפי שציינתי, ומתמקד בשני אתרים מתוך ה-11 שיש לנו כאן בישראל. זאת על מנת לחזק את טבע בישראל.
<איילת נחמיאס ורבין (המחנה הציוני):>
מר לוסטיג, למנהלים מפחיתים שכר ולו אפילו באופן סימבולי? אני מצטערת שאני מפריעה, שמענו את הדברים האלה. מר גפני, אדוני היושב-ראש - - -

<היו"ר משה גפני:>
רגע, תני לו להשיב לך.

<איילת נחמיאס ורבין (המחנה הציוני):>
לא, זאת אמירה ערכית ועניינית שצריך לומר בעת הזאת, שכשחברה מגיעה לעברי פי פחת, היא צריכה לומר אמירה ערכית מוסרית.
<היו"ר משה גפני:>
אבל איילת, אי-אפשר ככה. צריך לאפשר לו קודם. אני מבקש שתשלים את הדברים ונראה מה אנחנו עושים עם זה. אני אאפשר לחברים, למי שיבקש. 
<איילת נחמיאס ורבין (המחנה הציוני):>
זה כל כך מרגיז אותי.

<היו"ר משה גפני:>
אם אני הייתי מתרגז על כל מה שאני מתרגז פה, הייתי כל הזמן בהתרגזויות.

<איילת נחמיאס ורבין (המחנה הציוני):>
זה נכון, אבל בכאב לב אנחנו יושבים פה.

<דוד לוסטיג:>
אנחנו פועלים מתוך מחויבות לחזק את 6,500 העובדים שנמצאים בטבע, ו-20,000 עובדים שנהנים מהמעגל השני מפעילות חזקה של טבע בישראל. אני רוצה לדבר לגבי התהליך, נאמר פה הרבה לגבי התהליך.
<היו"ר משה גפני:>
הציע חבר הכנסת מיקי רוזנטל, ואנחנו כולנו הצטרפנו לזה – אנחנו מבינים את הקשיים. לבנו עם טבע, אנחנו לא אומרים שאנחנו מתעלמים מהעניין הזה. זאת הייתה ההצעה – אמרנו שאנחנו מבקשים שיהיה פרק זמן. אם מגיעים להסכמה, אז מגיעים להסכמה, זה בסדר. אם לא מגיעים להסכמה, את הכול לדחות אחרי החגים, שלושה חודשים. המצב הזה ימשך, אפשר לחיות עם זה ורק לאחר מכן להגיע לדברים. אנחנו נלווה את זה. זה מה שאמרנו, זו הייתה ההצעה של חבר הכנסת רוזנטל. כולנו ביקשנו את זה, על זה היה העניין, ובגלל זה אנחנו מקיימים את הדיון. אם אתה יכול להגיד – אל תגיד את כל הקשיים. אנחנו אתכם. אנחנו רוצים שטבע תשגשג. יש לנו השגות לגבי המשכורות. יש לנו השגות, לכן חוקקנו פה חוק להגביל את שכר הבכירים, אבל נניח לעניין הזה, זה לא נושא הדיון. נושא הדיון הוא העובדים, והעובדים בלבד. 
<איילת נחמיאס ורבין (המחנה הציוני):>
אדוני היושב-ראש, סליחה שאני אומרת לך, ישבנו פה בשבוע שעבר. יש קשר בין מהלך סמלי ומשמעותי, לפחות בעיני, שחברה במצב כזה תגיד אני מפחיתה ב-10% את שכר העובדים - - -
<היו"ר משה גפני:>
איילת.

<איילת נחמיאס ורבין (המחנה הציוני):>
לא מחליפה את הרכבים מלקסוס ל-Q7.

<מיכל בירן (המחנה הציוני):>
אל תציעי עלה תאנה כל כך בקלות.

<היו"ר משה גפני:>
איילת, אני לא ביקשתי – אני חוקקתי את החוק של הגבלת שכר הבכירים.

<איילת נחמיאס ורבין (המחנה הציוני):>
לא, אני גם לא רוצה לפקח על שכר הבכירים בחברות ציבוריות.
<מיכל בירן (המחנה הציוני):>
אני רוצה פתרון לעובדים האלה. את לא רואה שזה שמישהו יוריד באופן סימבולי לחצי שנה - - -
<אילן גילאון (מרצ):>
בואו נשמע מה קרה בשבוע הזה. 

<איילת נחמיאס ורבין (המחנה הציוני):>
מצטערת להגיד לך מיכל, יש קשר בין הדברים. אי-אפשר הכול.

<אילן גילאון (מרצ):>
הוא אמור לדווח איך התקדמו המגעים, נכון? אדון לוסטיג.

<דויד לוסטיג:>
אנחנו נמצאים בתהליך היוועצות. תהליך היוועצות, כשמו כן הוא. בכוונתנו לנהל אותו ביעילות, באפקטיביות. ישבנו עם הוועדים ועם ההסתדרות השבוע. הראינו להם נתונים ועובדות שהפתיעו גם אותם. למשל, בשנת 2017, אולי השנה הקשה ביותר של טבע אי-פעם, אנחנו משקיעים במפעל בכפר סבא למעלה מ- 100 מיליון שקל.
<היו"ר משה גפני:>
אמרת את זה. 

<דויד לוסטיג:>
אנחנו משקיעים 150 מיליון שקל ברמת חובב בשביל לפתח את התהליך ולהכניס את המפעלים לטכנולוגיות נוספות. אנחנו מנהלים תהליך היוועצות, אנחנו לא קוצבים אותו בזמן. אנחנו מנהלים תהליך היוועצות בצורה ישירה, עניינית. אנחנו קוראים להסתדרות לנהל אתנו את התהליך הזה בצורה מסודרת. עם זאת, אני אומר באותה נשימה, אין לנו אפשרות לגרירת רגליים, אנחנו נמצאים בצו השעה. אין לנו אפשרות לגרירת רגליים, וכל עוד התהליך מתקדם, בוודאי שאנחנו ננהל אותו בצורה מסודרת. אנחנו בהחלט לוקחים בחשבון את כל מה שנאמר פה בוועדה, ודברים שאתה אמרת, הרב גבפני. בוודאי ננהל את זה בצורה מסודרת ומכובדת בהתאם לערכי טבע. אנחנו קוראים שוב להסתדרות - - -
<רחל עזריה (כולנו):>
מה זה ערכי טבע?
<שלי יחימוביץ (המחנה הציוני):>
ערכי טבע.

<רחל עזריה (כולנו):>
סליחה אדוני, מה זה ערכי טבע? רק תסביר לנו מה זה. אני לא מכירה את ערכי טבע. שיגיד מה זה ערכי טבע.
<קריאה:>
רווחים. רווחים. 

<מיקי רוזנטל (המחנה הציוני):>
את רוצה את זה במשפט אחד, רחל? כשמרוויחים, בעלי המניות מרוויחים, כשמפסידים, העובדים מפוטרים.
<איילת נחמיאס ורבין (המחנה הציוני):>
אני רוצה להגיד לכם, רווחים לבעלי המניות זה בסדר. מנהלים גם צריכים ליטול פה חלק. 
<רחל עזריה (כולנו):>
שנייה, אמרת ערכי טבע, אני אשמח את תבאר את דבריך כדי שנבין. 
<היו"ר משה גפני:>
בבקשה. אם אפשר לדבר בעברית קלה. אפשר לדבר על דברים גבוהים, אם הייתי עובד בחברת טבע, לא היה מעניין אותי ערכי טבע. עניין אותי אם אני הולך לקבל מכתב פיטורים. 
<אילן גילאון (מרצ):>
בדיוק, יפה מאוד. טוב שהגעת לזה. אל תלך סחור סחור – ערכי טבע, לא ערכי טבע. מה קורה עם 350 איש? זה פותר לכם את הבעיה?
<רחל עזריה (כולנו):>
הוא אומר נעשה כל מה שאומרים, אבל בהתאם לערכי טבע. אז ננסה להבין מה זה ערכי טבע.
<אילן גילאון (מרצ):>
הכי חמור זה בניגוד לערכי טבע.
<היו"ר משה גפני:>
נמשיך הלאה כמו שהיית עד עכשיו, רק על ערכי טבע תדלג, תגיד מה זה הערכים של טבע. 

<רחל עזריה (כולנו):>
אז תגיד מה זה ערכי טבע, ונמשיך הלאה. 

<דויד לוסטיג:>
אני אענה. שאלת מספר פעמים, אני רוצה גם לענות. ערכי טבע – עד היום טבע לא ביצעה שום מהלך שבו היא פיטרה עובדים ללא הסכמה עם הוועד. עד היום. בכוונתנו להישאר בצורה שקופה ועניינית, ולראות שהמשא ומתן מתקדם. שוב אמרתי, אין לנו אפשרות לגרירת רגליים. אני רוצה להסביר משהו פשוט – חוקי המשחק בתעשייה הגנרית, שאתה אנחנו מתמודדים בה, הם פשוטים מאוד ואכזריים. מפעל חייב להיות תחרותי. ברגע שהוא לא תחרותי, הוא מאבד עבודה. ברגע שהוא מאבד עבודה, הוא הופך להיות פחות ופחות תחרותי, ומפה המדרון חלק. האחריות שלנו היא למנוע את זה קורה. אנחנו אומרים שוב פעם, אנחנו נשב עם ההסתדרות בצורה עניינית. 
<היו"ר משה גפני:>
אם יתנהל משא ומתן נורמלי ובהסכמה, אתם לא מפטרים עד אחרי החגים, אלא אם כן יש הסכמות. אלו הערכים שלי. לא ערכי טבע, ערכים בעברית.
<דויד לוסטיג:>
הרב גפני, אני אמרתי, אנחנו ננהל את זה בצורה – נראה שהמשא ומתן מתקדם וניקח בחשבון את כל מה שנאמר פה בוועדה. 
<היו"ר משה גפני:>
טוב. תיכף נראה מה נעשה עם זה. 

<דב חנין (הרשימה המשותפת):>
אדוני יכול להתייחס למספר 7,000? אדוני יכול להתייחס למספר 7,000 עובדים שאמורים - - -
<היו"ר משה גפני:>
זה בעולם.
<דב חנין (הרשימה המשותפת):>
המספר 350 הוא המספר הישראלי, גם אחרי פרסום המספר 7,000?
<דויד לוסטיג:>
נכון.

<היו"ר משה גפני:>
מי מהעובדים? אחד מדבר, אנחנו קיימנו את הדיון. בבקשה, שם ותפקיד לפרוטוקול.
<הרצל יאקה:>
שמי הרצל יאקה, אני יושב-ראש עובדי המזון והפרמצבטיקה. 

<היו"ר משה גפני:>
קודם העובדים. גם אתה תדבר, אבל קודם כל, מי יושב-ראש הוועד?

<הרצל יאקה:>
אני גם עובד. 

<אלירן קוזליק:>
אלירן קוזליק, יושב-ראש ועד העובדים טבע. לגבי היוועצות, אני חולק על דבריו של הסמנכ"ל. היו פגישות והיוועצות. כשבאים אלי ואומרים לי מפטרים עובדים, זו לא היוועצות. היוועצות זה לשבת, לפתוח את הכול, להראות לנו נתונים, להראות על מה מדובר. זו לא היוועצות. חבר'ה, בהיוועצות צריך לדבר אחד עם השני בשביל לנסות להגיע להבנות. כשאומרים לי מפטרים עובדים, זו לא היוועצות, בואו נחדד את הדברים האלה. חשוב להגיד דבר אחד, אני מייצג עובדים שמייצרים תרופות בין הטובות בעולם, אם לא הכי טובות בעולם. אנחנו לא יודעים לייצר מניה. מניות – המנהלים יודעים לייצר. הם כשלו, אנחנו לא צריכים לשלם את המחיר של הכישלון שלהם. לא יכול להיות שמנהלים בכירים מקבלים משכורות עתק, כשהם מצליחים, הם מקבלים בונוסים ודיבידנדים, וכשהם נכשלים, באים אלי ואומרים לי לך הביתה. אדוני היושב-ראש, חשוב לי מאוד שתשמע את הדברים האלה. לא יכול להיות שברגע שהם מצליחים, הם מקבלים עוד ועוד דברים, אנחנו לא מקבלים שום דבר, וכשהם נכשלים, אומרים לי לך הביתה. 

אתר כפר סבא, כמו שאמר הסמנכ"ל הבכיר שלנו הוא אתר רווחי מאוד מאוד לטבע. הוא מייצר 12.7% מהרווחים העולמיים של טבע. ברבעון האחרון – אני לא יודע אם שמעתם – 2.8 מיליארד דולר רווח. חברים, 2.8 מיליארד דולר רווח. אתם שומעים את המספר הזה? אתם מכירים את זה, ועדת הכספים מתעסקת עם הרבה מאוד חברות. אז עם כל הכבוד, עם רווח כזה – המנייה נפלה, ולבי כואב שמניית טבע נפלה. חברת טבע חשובה לי מאוד. אני מתפרנס מחברת טבע, הילדים שלי אוכלים מחברת טבע, כמו עוד מאות עובדים בטבע. עם כל הכבוד, בגלל שמניית טבע נפלה כי עשו רכישות כושלות, שאני לא החלטתי אותן – אני מדבר על העובדים שאני מייצג.
<היו"ר משה גפני:>
תודה רבה. אני נותן לחברי הכנסת עכשיו. אני מבקש מאוד מכל חברי הכנסת, אם אפשר בקצרה, זה דיון שני. 
<אילן גילאון (מרצ):>
מה קרה עם ההצעה של מיקי רוזנטל מהישיבה הקודמת?
<אלירן קוזליק:>
משפט לסיום. אני חושב שהגיע הזמן לשנות את המשוואה – מנייה נפלה, מפטרים עובדים. חבר'ה, המשוואה הזאת צריכה לרדת מסדר-היום. תודה רבה.
<שרגא ברוש:>
רבותי חברי הכנסת, מילה קצרה. אני מסתכל לכם בעיניים אחד-אחד. אני מבין למה חברי הכנסת התכוונו בפעם שעברה, ויכול להיות שבתנאים אחרים זה גם מה שהיה צריך לעשות. אבל קחו בחשבון שטבע היא חברה גלובלית. טבע מפטרת 7,000 איש בעולם. כל מה שטבע, לעניות דעתי, יכריזו פה, מחר בבוקר באיזשהו פרלמנט אחר יבקשו מהם להכריז את זה גם בהולנד, או במקום אחר. ברגע שטבע אומרת – ואני מסתכל לדוד בעיניים, ואני מניח שגם חברי הכנסת צריכים להסתכל לו בעיניים, והוא בעיניים שלכם – אנחנו נעשה את זה באחריות, תוך כדי היוועצות אמתית, לא אנחנו צריכים לפטר, אלא היוועצות אמתית - - -
<אלירן קוזליק:>
את זה הייתם צריכים לעשות לפני. 
<היו"ר משה גפני:>
לא, לא. אתה יודע מה, אנחנו יכולים לא לגעת בעניין הזה בכלל, זה לא עסק שלנו, ויתחילו לפטר. שם מפטרים 7,000 עובדים, יתחילו פה לא ב-350, אלא ב-1,000. 

<אלירן קוזליק:>
זה ספין תקשורתי.

<היו"ר משה גפני:>
בסדר. בסדר. בסדר. מעניינים אותנו העובדים, אחרת לא היינו מדברים על זה. זאת חברה, היא לא צריכה את העצות שלנו איך להתנהל. אנחנו יודעים את זה, אנחנו רוצים להתמודד עם הבעיה.
<איציק שמולי (המחנה הציוני):>
גפני, עם כל הכבוד – שרגא, אי-אפשר לאחוז את המקל בשתי הקצוות. עד היום זו ספינת הדגל של ישראל, לא של הולנד. 
<שרגא ברוש:>
בוא נקווה שהיא תמשיך להיות כזאת.

<מיקי רוזנטל (המחנה הציוני):>
מאה אחוז, אבל ממשלת הולנד לא נתנה 18 מיליארד שקל לטבע, וממשלת ישראל כן. 
<רחל עזריה (כולנו):>
אז אי-אפשר לדבר על זה שזה יקרה בכל פרלמנט בעולם, יש הבדל. יש - - - לטבע. 
<שרגא ברוש:>
רק שנייה, ברשותך, רק תני לי לסיים את המשפט. טבע היא חברה גלובלית, ומה שישראל נתנה, היא נתנה. בתקנון של טבע כתב מי שייסד אותה – ואני מקווה שזה ימשיך כך – שהמנכ"ל יהיה פה, יגור פה. וזה לא פשוט, אתם מבינים את הפרופורציה – 57,000 עובדים בעולם, 7,000 עובדים בישראל. עדיין אני אומר, הבקשה שלכם לנקוט באחריות היא סבירה, נכונה, ואומר דוד – ותקשיבו לניואנסים – אנחנו נעשה את זה, זה לא מוגבל מבחינתנו בזמן. כל זמן שההידברות תימשך – אני לפחות מדבר, ואני מניח שגם הם על היוועצות אמתית ולא על אחיזת עיניים. כולנו יודעים שאנחנו כבר בספטמבר, וכולנו יודעים מתי החגים. לכן אני חושב, רבותי, תנו לחברה להתנהל, תנו לה לעשות את המהלכים. תסתכלו להם בעיניים, תבקשו מהם להסתכל לכם בעיניים, ובואו נקווה - - -
<איילת נחמיאס ורבין (המחנה הציוני):>
תנו לו לפטר בשקט. 
<שרגא ברוש:>
לא. תנו להם להגיע להסכמות עם העובדים תוך כדי כבוד הדדי.

<יוסי יונה (המחנה הציוני):>
- - -
<שרגא ברוש:>
הם רוצים.
<יוסי יונה (המחנה הציוני):>
אבל עובדה, אומר לך יושב-ראש הוועד שלא התקיים שום דיון רציני.
<שרגא ברוש:>
יוסי, יכול להיות. יכול להיות. 

<יוסי יונה (המחנה הציוני):>
- - -
<שרגא ברוש:>
יוסי, מילה. אני מניח שבשבוע האחרון לטבע היו עוד כמה דברים לעשות, והרי לא הלך מישהו הביתה בשבוע הזה. כל מה שאני אומר לך זה דבר אחד, דיברתי גם עם דוד, דיברתי גם עם הבוס של דוד, ועם הבוס של הבוס של דוד. הם מתכוונים. שתיים, דיברתי עם ועד העובדים הבוקר, גם הם מתכוונים.
<יוסי יונה (המחנה הציוני):>
- - -

<שרגא ברוש:>
רגע. הם מתכוונים. אז אם שני הצדדים מתכוונים, אולי יש בזה משהו.
<איילת נחמיאס ורבין (המחנה הציוני):>
חבל שפטרבורג לא פה. 

<היו"ר משה גפני:>
תודה. שלי, בבקשה. 
<שלי יחימוביץ (המחנה הציוני):>
אדוני היושב-ראש, בשלושת הימים האחרונים אנחנו עדים כאלף עדים לזה שחבורה של שלומיאלים שמכנים את עצמם מנהלים, וגורפים לעצמם משכורות עתק, דרדרה את החברה המופלאה והמשובחת הזאת, שתהילתה על המצאה ישראלית. דרדרה אותה לעברי פי פחת בכך שהם הפכו חברה יצרנית טובה לחברה פיננסית שעושה השקעות כושלות, הרפתקניות. האשמה הזאת רובצת עליהם, לא על האנשים שיושבים כאן. לא על החלק היצרני של החברה, שעבד וייצר מבוקר ועד ערב, אלא על אלה שביצעו כל מיני עסקאות פיננסיות פשוט הזויות. באמת, היית שם סוס במקומם, הוא היה מקבל החלטות טובות יותר. כי מי המטורף שהולך לרכוש חברה ב-40 מיליון שקלים בשווי שהוא הרבה יותר מהערך שכל מי שסביבה אומר את זה? ומי הולך להשקיע בחברה מקסיקנית מפוקפקת, ובינתיים גורף לעצמו סכומי עתק?

אני באמת חשבתי שאתם תבואו היום, ולו רק למראית עין, עם איזו תכנית של קיצוץ בשכר של 34 מיליון של פטרבורג המנכ"ל. כך הייתם פותרים לפחות את בעיית השכר ואת עלות השכר של חצי מהעובדים המפוטרים. או לפחות איזשהו קיצוץ בדרג הניהולי, שגם מרוויח משכורות עתק שלא קשורות למציאות. על איזה ערכים אתה מדבר? על ערך שבו אתה זורק הביתה את הפועלים הפשוטים ביותר ובינתיים אתה לוקח לעצמך משכורות עתק? איזה ערך מגולם כאן בדיוק – ערך כלכלי? ערך מוסרי? איך אתם מעזים לבוא אלינו היום בלי איזושהי תשובת ביניים? 
אני חוששת מאוד, אדוני היושב-ראש, שהפיטורים בטבע – שהם חורבן של הרבה מאוד משפחות – יורדים מתחת לרדאר בלהט האירועים שעל סדר-היום. אני קוראת לעובדים לא להוריד את זה מסדר-היום ולא לעשות הנחות והקלות לא לממשלה, לא לשר האוצר, לא לבעלים, לא ליו"ר ההסתדרות. לתבוע מכולם נוכחות שיא ומאבק שיא בעניין הזה. אני רק רוצה להוסיף שאחרי הישיבה האחרונה, כשאמר כאן אלירן שמתפרסמות מודעות דרושים במקביל לכוונה לפטר, אני חשבתי שהוא קצת מגזים. אמרתי טוב, בטח פורסמה מודעת דרושים לפרופסור לכימיה שדרוש לשם פיתוח תרופה. הרשת מוצפת במודעות דרושים גם לטבע-טק, גם לכפר סבא, לפועלי ייצור, למפעילי מכונות, לשוטפי מכונות. 
<קריאה:>
כי חסר כוח אדם אצלנו וכולם יודעים את זה. 
<שלי יחימוביץ (המחנה הציוני):>
אז מה אתם עושים? אז מה אתם עושים? מה אתם עושים? מודעת דרושים לשוטף מכונה, ואתה מפטר 350 עובדים. הרי ברור לחלוטין, זה בשר האדם שהם צריכים לזרוק לטובת המשקיעים כדי להראות שהם מתייעלים. והדיבורים כאן על יעילות ואפקטיביות – איפה הייתה היעילות והאפקטיביות ברכישות המפוקפקות האלה שעשיתם? למה אתם כל כך יעילים ואפקטיביים כשזה מגיע לעובדים? שוב, ראש הממשלה, יו"ר ההסתדרות, שר האוצר, תמנעו את הפיטורים האלה, כי אין להם שום הצדקה.
<אילן גילאון (מרצ):>
קצר לגמרי. אני לא אכנס לסופרלטיבים. אני רוצה רק לזקק בדיוק את מה שאנחנו כאן בפעם הקודמת. מה שאמרנו כאן בפעם הקודמת, שאנחנו שילמנו מספיק כדי שתהיה לנו דרישה לפתור את בעיית 350 העובדים בהכלה בתוך כל הבעיה שישנה כאן. ככה נדמה לי. כי חוק עידוד השקעות הון הוא לא רק כדי שהבוסים והמנהלים יעשו הון, אלא כדי להבטיח עבודה לאנשים.
<שלי יחימוביץ (המחנה הציוני):>
18 מיליארד, אילן. 18 מיליארד.
<אילן גילאון (מרצ):>
אני לא רוצה להתפתות להיכנס לתוך התחום של הפתרונות. אני לא יודע מה הולנד תרמה לעניין הזה. אני לא יודע מה הפרלמנט ההולנדי יכול לתבוע לעצמו. אנחנו בזכות אומרים: רבותי, אנחנו לא מבינים את כל הבעיה, אבל לפי איך שאתם מציגים אותה, בוודאי ובוודאי ש-350 העובדים שלנו – עניי עירך קודמים – לא יפתרו לכם אותה. והדבר השני, זה מה שהבנתי, שבתקופה הזאת תהיה הכלה, מי שירצה לפרוש מרצון –מיקי דייק לגמרי בתכנית שלו – יוכל לעשות את זה, ומי שלא, צריך להכיל אותו לפתור את פתרונו פנימה. כאן נאמרים דברים נוספים, שיכול להיות שגם כאן יש איזשהו bypass כדי למצוא עבודה זולה יותר. מעניין אותי רק דבר אחד, מה קרה מאז הפגישה הקודמת עד כה בקירוב הלבבות, לא יודע איך לקרוא לזה. ושאנחנו תובעים על-פי מה ששילמנו כאן, כל אחד באופן אישי, וכולנו כמסגרת אחת, להחיל את הפתרון מבלי פיטורים 350 עובדים.
<שלי יחימוביץ (המחנה הציוני):>
גפני, אתה יודע שארז ויגודמן מקבל על כל יום, כולל היום הזה שאנחנו יושבים פה, 110,000 שקלים ביום שכר?
<קריאה:>
קוראים לזה "מצנח זהב".

<קריאה:>
עד נובמבר.
<איילת נחמיאס ורבין (המחנה הציוני):>
אני רוצה להגיד לך שבחודשיים האחרונים אנחנו פה בוועדה טיפלנו בפיטורים של בין 700-650 עובדים בתעשייה בכלל, בלי טבע ובלי חיפה כימיקלים. 
<היו"ר משה גפני:>
את לא מתייחסת לאפסים, זאת אומרת, 600.

<איילת נחמיאס ורבין (המחנה הציוני):>
לא, אני אומרת, בין 700-650. 

<מיקי לוי (יש עתיד):>
מעל. מעל.
<איילת נחמיאס ורבין (המחנה הציוני):>
רגע, מפעלים וקווי ייצור שאמורים להיסגר. זה בלי טבע ובלי חיפה כימיקלים. אני רוצה שנהיה במספרים. דבר שני, אני עדיין מתעסקת במפוטרי רשות השידור, בתחתית שרשרת המזון. אני ניהלתי שיחה ארוכה מאוד עם דוד לוסטיג בשבוע שעבר – גילוי נאות, 50 דקות בטלפון – וניסיתי להגיד לו את הדבר הבא: אחריות תאגידית של חברה כמו טבע, בסדרי גודל של טבע, היא קודם כל דאגה לעובדים, דאגה ללקוחות, דאגה לספקים. בסוף יש כמובן דאגה לבעלי המניות ולכל מי שמנהל את החברה. אני רוצה להגיד לך, בא לי לבכות, בין היתר משום שטבע עדיין לא גמרה לפתח את ה"לבריס", כי יש לי מיגרנה קשה מאוד מההתנהלות הזאת. 
יש עוד מעט דבר מדהים שעשתה טבע הרבה שנים, קוראים לזה טבע-טוב. יוצאת החברה לקהילה ומשקיעה בין 15-10 מיליון שקלים. אני עסקתי בניהול. לא עסקתי בניהול של חברה בסדרי גודל של טבע, וגם אין לי יומרות, אבל תגידו שאת הכסף הזה אתם משקיעים קודם כל לראות איך אתם מסבים עובדים להישאר בחברה. איך אתם דואגים לעובדים שלא תהיה ברירה, ואתם תצטרכו לפטר מהחברה. תאמינו לי, הלב שלי נשבר, כי המשבר שטבע עוברת, היושב-ראש גפני, הוא הפגיעה הגדולה בפנסיות שלנו. אני רוצה לסיים בדבר אחד, אני חושבת שיש ערך לנראות, ובכלל זה אני מדברת על השכר. אני לא חושבת שצריך פיקוח על שכר בכירים בחברות ציבוריות, אבל חובת ההוכחה שלא צריך את החוק הזה היא עליכם, לא עלינו. אני חושבת באמת שאם אתם הייתם אומרים למשך שנה אנחנו מפחיתים משכר הבכירים 10% – ועם כל הכבוד, לא כל הסמנכ"לים של טבע מתחרים ב-"אסטרהזניקה", ב-"סאנופי" וב"אבוט" העולמיות. עם כל הכבוד. יש כאלה שכן, אבל יש הרבה שלא. ולכן אתם צריכים להראות שותפות אמתית. ושותפות זו סולידריות. וזאת בעיני, כיו"ר שדולת התעשייה – זאת התעשייה הישראלית. 
כל סוף השבוע הזה, מי שקורא את הדוחות ומי שעקב כל השנים אחרי כל ההתפתחויות בטבע, ידע שהכתובת הייתה על הקיר, ואני אומרת את זה בכאב לב גדול. אז חברים, בואו נתעורר ובואו לא נעשה הצגות. יש ערך לנראות ציבורית. דוד, גם אם לא היית יושב עכשיו בכנסת, יש ערך לנראות ציבורית.
<דב חנין (הרשימה המשותפת):>
תודה, אדוני היושב-ראש. אני אהיה קצר. אני מסכים לכל דברי קודמי, ואני רוצה להדגיש נקודה אחת משמעותית מאוד. אנחנו שותפים בחברת טבע. מדינת ישראל נתנה לאורך השנים - - -
<היו"ר משה גפני:>
רק לא הבטחת את השותפות שלך. לא כתבת בשותפות שכשירצו לפטר עובדים, יצטרכו להתייעץ אתך.
<דב חנין (הרשימה המשותפת):>
רגע. רע מאוד. רע מאוד. רע מאוד. רע מאוד. רע מאוד, ובעתיד צריך לכתוב את זה בתנאי השותפות. אתה צודק, אדוני היושב-ראש. אני מציע לך להקפיד לכתוב את זה. 
<היו"ר משה גפני:>
אני לא שר בממשלה. 

<רועי פולקמן (כולנו):>
דב, אולי תציע להלאים - - - את כל החברות - - -
<דב חנין (הרשימה המשותפת):>
דרך אגב, רועי, רעיון מצוין. בטח להלאים את טבע.

<רועי פולקמן (כולנו):>
גפני, דב מציע להלאים את כל החברות. 
<דב חנין (הרשימה המשותפת):>
אני בהחלט מציע להלאים חברות. כן, כן. אני ממש לא נבהל מזה, רועי. ממש לא נבהל מזה. 
<היו"ר משה גפני:>
רועי, אני רק אמרתי הערת ביניים, אני לא רוצה להפריע. שותפות, גם כל הכבוד, אבל לא חתמת על השותפות הזאת.

<רועי פולקמן (כולנו):>
אתה רוצה לנהל את כל החברות בישראל?

<דב חנין (הרשימה המשותפת):>
אדוני היושב-ראש, אנחנו שותפים היום לחברת טבע. אבל אנחנו שותפים ללא זכויות. אנחנו שותפים לתת כסף, רועי, ולהיות פראיירים. 
<רועי פולקמן (כולנו):>
- - - דב - - -

<מיכל בירן (המחנה הציוני):>
הכסף של הפנסיה אושר, והמענקים של המדינה, אנחנו אישרנו אותם. אנחנו שותפים.
<דב חנין (הרשימה המשותפת):>
אתה נותן כסף לחברה - - -

<רועי פולקמן (כולנו):>
- - - כי אנחנו צריכים - - -
<היו"ר משה גפני:>
רועי, למה הוויכוח הזה? למה? 

<דב חנין (הרשימה המשותפת):>
רועי חושב שהוא נותן כסף בחינם.
<היו"ר משה גפני:>
כשאישרת את המענקים אמרת משהו? אני לא אמרתי כלום. אמרתי טבע הייתה חברה שהיא ספינת הדגל, אז אישרנו.
<דב חנין (הרשימה המשותפת):>
אדוני היושב-ראש, אנחנו שותפים בחברת טבע. שותפים בלי זכויות בחברת טבע. אבל זה שאנחנו שותפים בלי זכויות לא מבטל את הזכות שלנו לדרוש. יש לנו גם כלים לדרוש, כי אנחנו מדינה. וכשמדינה דורשת ולא מקבלת, יש לה גם אמצעים לפעול באמצעותם. ולכן, אדוני היושב-ראש, אני לא חושב שאנחנו צריכים להסתפק בבקשה מנומסת. אנחנו יכולים בהחלט לדרוש מכוח העובדה שאנחנו, הציבור הישראלי, השקענו מיליארדים בחברה הזאת. אנחנו יכולים לדרוש את המינימום. אנחנו אולי לא יכולים לדרוש את הרווחים. לא יכולים לדרוש לעצמנו את כל הדיבידנדים, שאולי צריך היה לדרוש, חבר הכנסת פולקמן. אבל לפחות את המינימום של התייחסות הוגנת לעובדים, ומניעת מצב שבו ברווחים בעלי ההון מרוויחים, ובהפסדים העובדים נזרקים הביתה – את זה אנחנו יכולים לדרוש וחייבים לדרוש. ויש לנו גם כלים לוודא שהדרישה הזאת תתקבל.
<היו"ר משה גפני:>
נגיע לזה.

<אורן אסף חזן (הליכוד):>
רק שאלה, גפני. הרב גפני, רק שאלה. הכספים שחוסכים בפיטורים של 350 עובדים, זה כדי לפצות על משהו פה, או - - -

<היו"ר משה גפני:>
אין לי מושג.

<אורן אסף חזן (הליכוד):>
אני רוצה לדעת.

<היו"ר משה גפני:>
אין לי מושג.

<אורן אסף חזן (הליכוד):>
או שזה כדי לפצות על חורים של התייעלות עולמית?
<היו"ר משה גפני:>
אין לי מושג.

<אורן אסף חזן (הליכוד):>
זה הבסיס. כי אם פה - - -
<היו"ר משה גפני:>
אני לא יודע. תיכף נשמע. יוסי יונה, בבקשה.

<יוסי יונה (המחנה הציוני):>
אדוני היושב-ראש, אני חושב שהייתה צריכה להיות כאן איזושהי מילה מצדך לגבי מה קרה מהשבוע שעבר לשבוע הזה. בואו נשים את הדברים על השולחן – ועדת הכספים הציעה הצעה להנהלת טבע. הנהלת טבע - - -

<היו"ר משה גפני:>
אתה היית בפתיחה?

<יוסי יונה (המחנה הציוני):>
הייתי במפגש הקודם.

<היו"ר משה גפני:>
לא, פה, שאני ביקשתי שהוא ייתן תשובה על השבוע שעבר. 

<יוסי יונה (המחנה הציוני):>
הייתי. הייתי. הדברים נאמרו, אדוני היושב-ראש, בצורה ברורה מאוד. הרשה לי לפחות לסכם אותם, שמשם נתחיל את הדיון ונראה איך אנחנו הולכים. כלומר, הוועדה בשבוע שעבר הביאה הצעה לפתחה של הנהלת החברה, והנהלת החברה סירבה לקבל אותה. אלה הם הדברים. ולכן אנחנו צריכים מהנקודה הזו להתחיל את הדיון. הוצגה כאן איזושהי תמונת מצב שאני מקבל אותה – טבע נמצאת במשבר עולמי, וכולנו כאן, חברות וחברי הכנסת, בוודאי העובדים, מעוניינים שהמשבר הזה אכן יבוא לסיומו הטוב. במובן זה יש לנו אינטרס משותף. אכן ספינת דגל. אכן ספינת דגל שייצרה הון עבור המדינה והן סיפקה מקומות עבודה לרבים. אני תוהה עדיין, אדוני היושב-ראש, ביחס לזיקה בין המשבר העולמי לבין המקרה הספציפי של הפיטורים הללו, ואני חושש, אדוני היושב-ראש. אני שואל גם את דוד לוסטיג – לפני כן הוא ציין את העובדה הפשוטה שחברת טבע מתכוונת להשקיע 100 מיליון שקל בפיתוח המתחם הזה. 

<איילת נחמיאס ורבין (המחנה הציוני):>
השקיעה.
<יוסי יונה (המחנה הציוני):>
לא, יש גם כוונה להשקיע הלאה.

<דויד לוסטיג:>
משקיעה השנה.
<יוסי יונה (המחנה הציוני):>
משקיעה השנה, יפה. השקעות נוספות. זאת אומרת שהיא כן מזהה פוטנציאל של התרחבות. אתה משקיע כסף בשביל מה? 

<איילת נחמיאס ורבין (המחנה הציוני):>
כן, כי ה"לבריס" אמור להיות מיוצר. 

<יוסי יונה (המחנה הציוני):>
יפה. אז אתה משקיע כסף, ומצד שני אנחנו שומעים מצדו של אלירן שהוא אומר לנו שאכן קיימות המון מודעות דרושים למקום הזה. אז עולה כאן תהייה מה קורה, לכל הרוחות, כאשר ישנה השקעה עתידית במקום הזה, ישנן מודעות דרושים למקום הזה. ואני חושש, אדוני היושב-ראש, ולכן אנחנו צריכים לברר את הפרטים של המהלך, שיכול להיות – אני מעלה את זה כחשש, כחשד, אדוני היושב-ראש – שאפשר שהחברה רוצה לנצל את המשבר הזה כדי לשנות את דפוסי התעסוקה בטבע בישראל. לפטר אנשים מאוגדים ולהביא במקומם עובדים שהם לא מאוגדים. אני חושב שתפקידנו, אדוני היושב-ראש, לעקוב מקרוב אחר התהליכים הללו. משום כן אני מחזק את הדברים שנאמרו כאן – אנחנו, הציבור הישראלי, ממשלת ישראל, מושקעים עד צווארנו בחברה הזאת, לפחות בהקשר הזה של הטבות המס שהם מקבלים מעצם חוק עידוד השקעות הון. לכן יש לנו זכות, רועי פולקמן, חברי, להיכנס לעובי הקורה ולהבטיח שהסדר שבסופו של דבר יתקיים אכן יבטיח את הזכויות של העובדים. תודה. 
<מיקי רוזנטל (המחנה הציוני):>
תודה רבה, אדוני היושב-ראש. טבע לא נענתה להצעה שלנו. אני מבין את הנימוקים לכאורה, שהמשבר הוא בין-לאומי, ואם יתקבלו פה החלטות בארץ, יהיו להן השלכות על העולם. אבל לגזור גזירה שווה בין מה שקורה בארץ לבין מה שקורה בעולם זו החלטה שרירותית של הבורד. טבע מבקשת לפטר 5% מעובדיה פה בארץ, בעוד שברמה העולמית היא מעסיקה פה 8% מהעובדים בסך הכול. המפעלים בארץ הם רווחיים, והמפעלים במקומות אחרים – אני לא רוצה לנקוב ברשימה, מוונצואלה ועד כל מיני השקעות כושלות שעשתה החברה. זה בכלל לא דומה. ולכן להגיד שהקיצוץ צריך להיות רוחבי בעובדים וכולי כי ככה הבורד החליט, זה פשוט לא יעלה על הדעת. לא יעלה על הדעת. אנחנו רוצים מאוד לעזור לטבע. אנחנו מבינים את גודל המשבר. אבל אנחנו לא יכולים לאפשר את זה שיפטרו עובדים, כי הוזכרה הסוגיה שבשום מדינה אחרת בעולם טבע לא קיבלה הטבות מס בהיקפים שהיא קיבלה ממדינת ישראל בעשור האחרון. ולפיכך, גם מספר העובדים שמפוטרים פה לא יכול להיות זהה, או סטטיסטית, כמו שעושים שם, יעשו פה. וטבע צריכה להבין את זה וטבע צריכה להגיד את זה לבעלי המניות שלה. אנחנו לא יכולים לאפשר את הדבר הזה, שזה יהיה קיצוץ רוחבי כי ככה זה נוח. 
המפעל בכפר סבא כאמור רווחי מאוד. המפעלים האחרים של טבע בארץ רווחיים מאוד, אין חולק על כך. התרומה של המפעלים בישראל לרווחיות של טבע היא בערך 25%, בעוד שהיא מעסיקה פה רק 8% מהעובדים. אז איפה ההיגיון? אני מבקש את הדבר הבא – כדי לא לחזור על הדברים עוד ועוד – ראשית, עלה פה גם מהחברים האחרים, במיוחד משלי יחימוביץ, החברה לא יכולה להתייעל רק על גבם של העובדים. צריך לדעת מה ההנהלה תורמת להתייעלות הזאת. זה דבר אחד. וזו צריכה להיות דרישה של הוועדה. שתיים, אני לא רוצה שנעשה עכשיו אסקלציה אל מול החברה ונאיים עליה, מצד אחד. מצד שני, אני חושב שהחברה צריכה להודיע באופן שיובן שוועדת הכספים היא בתמונה ולא יהיו פיטורים לפני הודעה מסודרת לוועדת הכספים. הדרישה של ועדת הכספים נשארה בעינה, דהיינו, שיהיה משא ומתן הגון והוגן עם העובדים ויהיו הסכמות. 

והדבר השלישי, טבע לא מכחישה, היא מפרסמת מודעות – כל עובד שנדרש לטבע היום בארץ, קודם כל יגויס מקרב העובדים שמועמדים לפיטורים, גם אם זה יעלה לטבע בהכשרה מקצועית, בהסבה ובתשלומים. אין שום בעיה, כך צריך להתנהל בעניין הזה. אלה צריכות להיות דרישות הוועדה. אני לא רוצה לחזור עליהן, אבל הן ברורות מאוד בעיני. אני לא רוצה שנתחיל בהורדת ידיים, אבל גם לשר האוצר יש מה להגיד בעניין הזה. אני לא רוצה שנתחיל בהורדת ידיים כי טבע חטפה יותר מדי מכות בזמן האחרון, זה לא ראוי, אנחנו צריכים לעזור לה להתאושש. אבל ההתאוששות לא צריכה להיות על חשבון העובדים בלבד.
<מיכל בירן (המחנה הציוני):>
אני לא רוצה לחזור על מה שאמרו לפני. בסוף נשאר העניין המרכזי, אני חוזרת לעניין תום הלב. אני חושבת שהאינטרס של העובדים והאינטרס של ההנהלה הוא משותף, וזה גם האינטרס שלנו. חברת טבע היא חברה טובה. דודה שלי עבדה בה שנים, בעלה של דודה אחרת שלי עבד בה שנים. אני יודעת שזה מקום עבודה טוב, שאנשים שמחים לעבוד בו, שנותן יחסית לשאר החברות במשק תנאים טובים, וגם את זה צריך להגיד. אני לא חושבת שאתם הרעים, אני לא חושבת שאתם הנבל, אבל אני חושבת שכדי שדבר כזה יקרה, הוא צריך להיעשות בתום לב. הועלו פה הטיעונים – האם קולטים אנשים אחרים במקום מי שמפטרים או מתכוונים לפטר אותו? האם המנהלים – איילת, מה שאמרתי קודם, אני מסכימה אתך לגבי השורה התחתונה. אני לא מתרגשת מכמה דברים סמליים שהמנהלים יוותרו על - - -
<איילת נחמיאס ורבין (המחנה הציוני):>
אבל זה לא סמלי, במונחי כסף זה הרבה מאוד כסף.
<מיכל בירן (המחנה הציוני):>
עכשיו אני מדברת, אני לא צריכה עזרה, אני מסתדרת. 

<איילת נחמיאס ורבין (המחנה הציוני):>
אבל את מדברת עלי.

<מיכל בירן (המחנה הציוני):>
אני מבינה, אבל שנייה - - -

<איילת נחמיאס ורבין (המחנה הציוני):>
אין לך מה להתווכח - - -

<מיכל בירן (המחנה הציוני):>
בקיצור, אותי לא מעניין משהו סמלי, שיוותרו על השי לחג. אם זה כסף אמתי, ויש כסף אמתי שאפשר להוריד אותי בהגעה להסכמות עם המנהלים הבכירים כדי לחסוך את הפיטורים, זה מעניין אותי. לא מעניינת אותי הסימבוליות. מה שאני מבקשת מכם, שוב, ואמרו גם חברי – תגיעו בתום לב. נאמר פה, אם האתר בטבע רווחי, הקונספט לפטר שם עובדים הוא מופרך, וגם, אני לא בטוחה שההודעות אתמול – פה קטונתי – על פיטורים גורפים ברחבי העולם לא תרמו לקריסת המנייה יותר מאשר שיפרו את המצב.
<רחל עזריה (כולנו):>
האמת היא שבהמשך לדיון על הערכים, אני חושבת שהדיון הזה היה צריך להתייתר מאליו. הייתם יכולים מראש לומר אנחנו לא יכולים לפטר 350 עובדים בישראל, זה מספר קטן יחסית למספרים שאתם מדברים עליהם. בטח אם אתם מגייסים עובדים אחרים. הייתם יכולים לשבת ולפתור את זה.
<אלירן קוזליק:>
עובדי קבלן יש לנו - - -
<רחל עזריה (כולנו):>
עובדי קבלן. הייתם יכולים לשבת ולפתור את זה. הייתם יכולים להגיע להסכמות הרבה לפני. לא היינו בכלל צריכים להגיע לדיון הזה, בטח לא לדיון שני בעניין הזה. יותר מזה, אם אנחנו מדברים על התיאוריה הידועה, שיש את עובדי ההנהלה, שהם מוגנים, ויש את עובדי דרג הביניים, שהם מרוויחים קצת יותר, והם הראשונים ללכת הביתה כדי לפנות מקום עבור עובדים שיכולים לעשות את אותה עבודה בזול יותר. אחרי שהשקענו כל כך הרבה כסף בטבע, אחרי שמדינת ישראל השקיעה, אתם כבר בכלל לא חברה ישראלית. אני כמעט נבוכה שאנחנו יושבים ודנים פה על 350 עובדים כשמדובר על ענקית כמוכם. אני חושבת שהמינימום היה – ואני לוקחת צעד אחד רחוק יותר, חבר הכנסת רוזנטל, אני חושבת שאנחנו יכולים לומר פשוט תפתרו את זה, תגיעו למצב שאתם לא מפטרים. אתם מסוגלים לעשות את זה, זו לא משימה בלתי אפשרית, וזהו. ואם ידברו על זה בפרלמנט ההולנדי, שרגא ברוש, אנחנו נדע. זה בסדר, אני יו"ר אגודת ידידי - - -
<שרגא ברוש:>
לך זה לא עושה בעיה, זה ברור. - - -
<רחל עזריה (כולנו):>
אני יו"ר אגודת ידידי הולנד-ישראל. 
<קריאות:>
- - -

<היו"ר משה גפני:>
רבותי, אבל זה לא הדיון עכשיו. רחל, בבקשה.
<מיקי רוזנטל (המחנה הציוני):>
- - - האחרים, שלא תהיה חברה ישראלית בכלל.

<רחל עזריה (כולנו):>
אבל אני חושבת גם שאנחנו לא צריכים להגיע למצב שהפרלמנט מורה.
<שרגא ברוש:>
את אינטל העפת מפה? אתה לא נותן לה כסף?

<מיקי רוזנטל (המחנה הציוני):>
חלילה. 

<שרגא ברוש:>
אינטל היא לא חברה ישראלית ואתה נותן לה כסף.
<היו"ר משה גפני:>
למה אתם מפריעים לרחל עזריה?

<רחל עזריה (כולנו):>
אני חושבת שאנחנו צריכים לייתר את זה. אני לא חושבת שזו צריכה להיות הצהרה של הפרלמנט. אני חושבת שזו צריכה להיות יזמה שלכם. עם 350 עובדים אתם יכולים להתמודד, אני בטוחה שאם תשבו ביחד – ויושב פה יו"ר הוועד, שנראה רציני מאוד ותכליתי מאוד. 
<הרצל יאקה:>
יושבים פה עוד יושבי-ראש. יש עוד יושב-ראש ועד.
<רחל עזריה (כולנו):>
נכון, יש עוד יושב-ראש ועד פה. 

<הרצל יאקה:>
שם זה כואב יותר, תאמיני לי.

<רחל עזריה (כולנו):>
מצוין, בבקשה, אפשר לשבת ולהגיע להסכמות. לא נראה לי שזו משימה בלתי אפשרית, בטח לא לאנשים שמנהלים סדרי גודל כספיים כאלה כמו שמנוהלים בחברת טבע. 
<היו"ר משה גפני:>
תודה רבה. אני הייתי בטוח שאנחנו לא חוזרים פה על הדיון. כל הדברים כבר נאמרו קודם. אנחנו חיכינו לתשובות וצריכים לקבל החלטה. חבר הכנסת מיקי לוי. 
<מיקי לוי (יש עתיד):>
תודה רבה, אדוני. חברים, 90% מהמחזיקים בבעלות המניות של טבע נמצאים בכלל בארצות-הברית. הם אמריקאים. אז אני מביא את זה לתשומת לבכם – למה קנו וכל הדברים האלה. בואו נראה שהצעקות שיצאו מהוועדה הזו - - 

<קריאה:>
איך זה קרה? איך זה קרה פתאום?

<מיקי לוי (יש עתיד):>
אל תפריע לי בבקשה. אני לא אפריע לך, אל תפריע לי. תודה רבה. הצעקות שייצאו מהוועדה הזו עלולות להביא לנזק נוסף מכיוון שמדובר גם בפנסיות של אזרחי מדינת ישראל. אני מציע לכולנו לדבר בסגנון אחר. אכן נעשו טעויות, אבל אין זה מעניינה של ועדת הכספים כרגע לדון בטעויות האלה, בקניות האלה, וכולי. אפשר לעשות את זה במקום אחר. מצד שני, במשך השנים – אני אומר את זה מתפקידי הקודם מתוך ידיעה וכמי שעבד גם על שחרור הרווחים הכלואים, ואתה יודע את זה – ניתנו לטבע על-ידי מדינת ישראל הטבות מס במיליארדים. כן, אנחנו רצינו שטבע תעבוד כאן כדי שיהיו מקומות עבודה. ב-2013 הצלחנו למנוע את הפיטורים של אותם עובדים שהחרב איימה לפטר אותם. מה שאנחנו מחפשים עכשיו, אדוני המנכ"ל, זה פתרון שהוא לא נמצא בשמיים, הוא בהישג יד. תדברו עם ועדי העובדים. יש פתרונות. אני מניח שהוא יסכים – סתם אני זורק לחלל, בלי מחויבות שלו, אני לא יכול להתחייב בשמך – הוא יוותר על 0.25% מהשכר של העובדים לתקופה - - -
<קריאה:>
זה בתנאי שהגדולים גם יוותרו.
<מיקי לוי (יש עתיד):>
אל תפריעי לי, בבקשה ממך. אפשר לבוא בדברים, מנהלים שיוותרו על 8% מהשכר ועובדים על 0.25% לתקופה מסוימת כדי להציל את אותם עובדים. במקום לקלוט חדשים, לשלב את הוותיקים כדי לשמור על מקום העבודה שלהם ועל המשפחות. בואו נתחיל לדבר. אם נתחיל לדבר בצעקות, הנזקים יגיעו עד מקומות רחוקים מאוד. מחוויה אישית שלי פגשתי לפני שלושה שבועות את אותו פרופסור שפיתח את ה"קופקסון" הגנרי במכון ויצמן ברחובות. הוא בן 96 ונראה חדש ומדבר צלול. תנו לנו את הקרדיט הזה שזה יצא מכאן, תשמרו על העובדים. זה מה שאני מבקש.
<עודד פורר (ישראל ביתנו):>
אני אחזור על מה שאמרו אחרים, אבל אני אעשה את זה קצר. אני רוצה להצטרף למה שאמר חברי, חבר הכנסת מיקי לוי. אני חושב שיש פה גבול דק, וצריך להיזהר מלחצות אותו. אני לא רוצה לחיות במדינה שבו ועדת הכספים מנהלת חברות עסקיות. אני לא רוצה שאנחנו נגיע לנקודה הזו, וצריך לשים את זה על השולחן פה בוועדה הכספים. מהצד השני, לוועדת הכספים בהחלט יש מקום לדרוש מכל חברה במדינת ישראל – קל וחומר מחברה כמו טבע, שמדינת ישראל ראתה בה, ועדיין רואה בה ספינת דגל של הכלכלה הישראלית, וגם סייעה לה לאורך השנים בהטבות מס כאלה ואחרות – נכון שאתם מפטרים בכל העולם, נכון שאתם נמצאים בתהליכים. אתם מנהלים את החברה, אתם יודעים איך לנהל אותה. אבל לגבי העובדים במדינת ישראל – אנחנו קוראים לכם תיכנסו למשא ומתן עם העובדים כדי למצוא את הפתרון שבו תצליחו להשאיר כמה שיותר עובדים, בוודאי באזורים האלה שאנחנו מדברים עליהם, אנחנו מדברים גם על פריפריה. תמצאו את הפתרון. קיבלתם פה הטבות כמו שלא קיבלתם בשום מקום אחר, גם בפיטורי העובדים תנהגו קצת אחרת מהאופן שבו אתם נוהגים בכל מקום אחר, גם כחברה גלובלית. אני אומר את זה רק כקריאה שלנו כאנשי ציבור. אבל בשום פנים ואופן, אני מבקש אדוני, אני לא רוצה לראות את הקו נחצה, שבו אנחנו מתחילים להגיד להם איך לנהל את החברה. 
<אורן אסף חזן (הליכוד):>
זה מתחיל להיראות יותר כמו אסון טבע ולא כמו הצלחה. אני אגיד את זה בפשטות, מדברים פה הרבה על פיטורים, על העובדים. אני עד לרגע זה לא מבין דבר אחד, למה זה מרגיש לי כמו ספין זול על התקשורת כדי להראות שגם כאן אנחנו מיישרים קו ולא כמו משהו שהוא כורח המציאות? אני רוצה לקבל בבקשה דוח מסודר מה המשמעות הכלכלית של הפיטורים האלה, כמה כסף הם חוסכים. אני בטוח שזה לא מה שיציל את טבע או יגרום לה לקרוס. אני בטוח. הדבר הנוסף, אני הייתי מבקש כמחווה של רצון טוב שתודיעו שכרגע אתם עוצרים את כל ההליכים, לפחות עד אחרי החגים, ומיד אחרי החגים נתכנס ביחד לשבת עם העובדים. לא יכול להיות מצב שאנשים שיש להם בבית ילדים שאומרים "אבא האם-האם", הראש שלהם לא במקום – כן חג, לא חג, כן משכנתה, לא משכנתה. אנחנו כל פעם נדרשים לזה. 

אני מסכים עם מה שאמר עודד פורר לגבי הקו הדק הזה בין להיות מעורבים לבין לנהל. אנחנו לא צריכים לנהל אתכם. ואני אגיד לכם סוד, זה שהמדינה נתנה הטבות או התערבה לא מקנה לנו זכות יתר להחליט החלטות שאולי רעות לכם מסיבה פשוטה מאוד – אנחנו לא מכירים את כל הכלים שהם מכירים. מה אני כן מכיר? אני מכיר את האנשים הפשוטים. אני לא מכיר את האיש הזה שאומרים שהוא מרוויח 100,000 שקל ליום, אבל אני כן בטוח שאם הסיפור הוא כלכלי אפשר לצמצם איפשהו מלמעלה כדי שאנשים שמרוויחים שכר מינימום יוכלו להמשיך. דבר אחד אחרון, אני מבקש בכל זאת – מהניסיון שלי בוועדת הכספים, אנחנו דנים פה, כמה חברי כנסת מקבלים כותרת יפה, בסוף מאחורי הקלעים מישהו מסתדר עם מישהו, ובסוף מי שמשלם את המחיר הם העובדים. שתהיה פה עוד ישיבת מעקב.
<היו"ר משה גפני:>
אתה יכול להצביע על מפעל כזה? תצביע על מפעל.
<אורן אסף חזן (הליכוד):>
שמה? 

<היו"ר משה גפני:>
שהיה דיון בוועדת כספים - - - העובדים.

<אורן אסף חזן (הליכוד):>
אני יכול לתת לך רשימה ארוכה.
<היו"ר משה גפני:>
מקרה אחד.

<אורן אסף חזן (הליכוד):>
אני יכול לתת לך רשימה ארוכה. 

<היו"ר משה גפני:>
שוועדת כספים? תן, בבקשה. בינתיים כל הרשימה הזאת - - -

<אורן אסף חזן (הליכוד):>
אני אענה לך. לא דיברתי על פיטורי עובדים. אדוני יקשיב, יהיה לו קל. 
<היו"ר משה גפני:>
זה מה שמעניין אותי.

<אורן אסף חזן (הליכוד):>
אני מדבר על מציאות שבה הרבה פעמים קורה שאנחנו באים ומדברים – מצד המעסיקים, מצד העובדים – ובסוף דברים נסגרים מאחורי הקלעים. גם קרה מקרה שאנשים יצאו עם הודעות לתקשורת שבינתיים נסגרה עסקה. זה לא הנושא, הנושא הוא אחר.
<היו"ר משה גפני:>
על הודעות לתקשורת אני לא אחראי.
<אורן אסף חזן (הליכוד):>
גם אני לא, מה לי ולתקשורת? אבל זה לא הסיפור. בשורה התחתונה, בסוף צריך להבין שאנחנו יכולים למתוח את החבל או לקרוע אותו, ואנחנו צריכים שהם יראו לנו עכשיו שיש פה משהו כמחווה של רצון טוב, כדי לפחות לתת להם עדנה של נחת לחגים וזמן לפתור את הבעיה. ולך שרגא, אתה מפתיע אותי. מתפקידך ועניינך לדאוג ולשמור רק על מה שקורה בכותלי מדינת ישראל ולא אינץ' מעבר.
<היו"ר משה גפני:>
על זה הוא דיבר. 

<אורן אסף חזן (הליכוד):>
אני מקווה שלא הבנתי אותו.

<שרגא ברוש:>
אז כנראה שלא הסברתי את עצמי. 
<היו"ר משה גפני:>
הרצל שרגא, ההסתדרות, ענף המזון. בקצרה, משפט.
<הרצל יאקה:>
זה יהיה קצת יותר ממשפט. אתם רוצים לדעת מה קרה בשבוע האחרון, זה מעניין פה את כולם. אנחנו יושבים עם ההנהלה. ישבנו בשבוע האחרון וגם בשבוע לפני כן. הצענו כמה הצעות. אחת ההצעות, על מנת להוריד את האוויר מהבלון הגדול הזה של פיטורי עובדים, הצענו הצעה של פרישה מרצון. לתת לעובדים שירצו לצאת לפרוש מרצונם, לא כתכתיב של ההנהלה, לצאת בתנאים מסוימים, שילכו הביתה.
<אורן אסף חזן (הליכוד):>
הבנתי שהצעתם בממוצע מיליון שקל חבילה - - -
<היו"ר משה גפני:>
אורן, עכשיו זה דיון עם האיש. מאיפה אתה יודע?
<אורן אסף חזן (הליכוד):>
כי זה מה שסימסו לי הנציגים של ההנהלה. אני רוצה לדעת את הכול.

<הרצל יאקה:>
לא לעובד ייצור. לא לעובד ייצור. לעובדי הנהלה, לא לעובדי ייצור.

<אורן אסף חזן (הליכוד):>
אני רוצה לדעת. אי-אפשר לשכנע אותנו שהכול ורוד. 
<היו"ר משה גפני:>
אורן, אני לא יכול לנהל ככה את הדיון. אני רוצה להגיע לפתרון. אתם ישבתם אתם בשבוע האחרון ובשבוע לפני כן על פרישה מרצון.

<הרצל יאקה:>
על פרישה מרצון קיבלנו תשובה שלילית מתוך דאגה שיכול להיות שיפרשו הרבה. החשש של פיטורי עובדים באתרי טבע חלה על כולם, אף אחד לא יודע מי זה. ברגע שזורקים מספר של 175, כל עובד טבע בכפר סבא או בטבע-טק ברמת חובב חושב שהוא הבא בתור. הצענו את ההצעה הזאת, היא ירדה מהפרק, הם לא מוכנים לקבל אותה, למרות שהיא הצעה הגיונית מאוד, ובכל הליך של פיטורים המוניים אנחנו משתמשים בהצעה הזאת.
<אורן אסף חזן (הליכוד):>
רק שאלה, הם לא מוכנים לקבל בגלל תוכן ההצעה, או בגלל שאמרת שהם מפחדים שכולם יפרשו?
<מיקי רוזנטל (המחנה הציוני):>
למה אתה שואל  אותו? תשאל את ההנהלה אחר-כך. 

<היו"ר משה גפני:>
מיקי.

<מיקי רוזנטל (המחנה הציוני):>
אבל הוא לא יכול לענות על זה.
<אורן אסף חזן (הליכוד):>
שמישהו יענה.

<מיקי רוזנטל (המחנה הציוני):>
אבל זה לא הוא עונה, יש הנהלה.
<היו"ר משה גפני:>
אני לא רוצה שיענו.

<הרצל יאקה:>
העניין של פיטורי עובדים בטבע – בחודש אוקטובר 2016 ישבנו בטבע-טק ברמת חובב יחד עם ארז ויגודמן, ושם הוא זרק את המילה התייעלות. ברגע שאנשי איגוד מקצועי – ואני 46 שנה באיגוד מקצועי שומעים את המילה את המילה התייעלות, אז אני מבין שפה יש - - -
<היו"ר משה גפני:>
מה אתה מציע?

<הרצל יאקה:>
אנחנו הצענו. בשלב ראשון אנחנו רק מגששים באפלה. מצד אחד, אנחנו יודעים שישנה רשימה. ישנה רשימת מפוטרים. אנחנו יודעים פחות או יותר - - -
<שלי יחימוביץ (המחנה הציוני):>
דוד לוסיג אמר מפורשות בישיבה הקודמת שיש רשימה.
<הרצל יאקה:>
אנחנו יודעים פחות או יותר - - -

<היו"ר משה גפני:>
מה אתה מציע? בסדר, יש רשימה. 

<קריאה:>
הוא גם חזר בו. 

<הרצל יאקה:>
אנחנו גם קיבלנו תשובה לגבי הבקשה של ועדת הכספים בעניין של שלושת החודשים. קיבלנו תשובה שלילית. הבנו שמבחינתם זה לא הולך. 350 העובדים שרוצים לפטר – שתבינו, אחת הסיבות ששמענו ממנהל האתר בכפר סבא היא שהם לא יודעים לקרוא אנגלית. איפה הייתם בכל השנים האלה שלא הכשרתם אותם לקרוא אנגלית? אני לא מבין למה מנקה מכונה צריך לדעת לקרוא אנגלית, רק מי שצריך להפעיל את המכונה. כל מיני סיבות מוזרות כאלה. אנחנו ביקשנו רשימה של בעלי המקצועות שהם מיקור חוץ, שבאו לעבודה זמנית, פרויקטים. אני לא מבין איך יכול להיות פרויקט – פרויקט זה לזמן קצוב וקצר, לפחות משנה. פה יש פרויקטים של ארבע שנים. שם יש עובדי כוח אדם שעובדים שם בשכר הרבה יותר גבוה מהעובדים שעובדים באתרים השונים בטבע. אני אתן לכם דוגמה, ברשימה שקיבלנו יש נאמני בטיחות. עובד טבע לא יכול להיות נאמן בטיחות? הרי זה דבר הכי פשוט – שבוע ימים הוא עושה קורס במוסד לבטיחות וגהות ואז הוא הופך להיות נאמן בטיחות. אז קולטים נאמני בטיחות מכל מיני מקומות.
<(היו"ר מיקי רוזנטל, 11:34)>
<היו"ר מיקי רוזנטל:>
הבנו. תודה רבה לך, אנחנו רוצים לאפשר לאחרים, בבקשה. 
<קמאל אלדנפירי:>
קמאל, יושב-ראש ועד טבע-טק. אני רוצה שנצא מכאן במסר לעובדים שמעכבים את הפיטורים עד אחרי החגים, נשב ביחד ונמצא את הפתרונות. אם נשב ביחד, אנחנו נמצא את הפתרונות. אבל להשאיר את זה פתוח כבר שבועיים, בלי מסר לעובדים, שכולם בלחץ – אי-אפשר לעבוד במצב הזה – אי-אפשר – שכל אחד חושב שהוא הולך הביתה. אי-אפשר להמשיך ככה. אם הלב שלך עם העובדים, ואני מאמין שכן, אתה צריך לצאת במסר שאתם עוצרים את זה עד אחרי החגים. אחרי החגים נשב, ואפשר למצוא – יש הרבה פתרונות. אם נשב ביחד, נמצא מיליון פתרונות. 
<אלה אדמוב:>
אלה אדמוב, חברת ועד טבע-טק. אני רוצה להעלות פה שאלה אתית ומוסרים שמציקה לי אישית, ואני רואה שגם לכל הנוכחים פה. הנהלת טבע אומרת שהיא מוכנה ללכת להידברות ולהיוועצות עם ועד העובדים. ראוי לציין שעד כה לא הייתה כזאת כלל. אבל עם זאת, אתם לא מוכנים להקפיא את הליך הפיטורים. אז נשאלת שאלה אמתית וכנה, איך ניתן לנהל סוג של הידברות כלשהי כאשר צד אחד מרגיש מאוים והוא לא יודע מתי יתחילו לשלוף את מכתבי הפיטורים?
<(היו"ר משה גפני, 11:35)>
כמו כן, מבחינתי כעובדת חברה שמייצגת את העובדים, טבע ומנהליה תמיד היוו עבורי ערכי מוסר ויושרה. סירובכם לקבל את הצעתו של חבר הכנסת מיקי רוזנטל, זה נוגד את כל מה שאני מרגישה, ואת כל מה שהעובדים מרגישים. כמו כן, ראוי לציין נקודה נוספת שאף אחד לא לקח בחשבון. רמת האבטלה בנגב היא מהגבוהות בארץ. אם חברה כמו טבע, חברת הדגל, מרשה להתנהל כך ולפטר עובדים, שהרי ידוע ששכרם הוא לא מה שיציל את החברה, אז מה יגידו חברות אחרות? תנו לי לסכם במשפט אחד, אם בארזים נפלה שלהבת, מה יגידו אזובי הקיר? תודה.
<היו"ר משה גפני:>
תודה רבה. יש מישהו מהחברה שרוצה להשיב או שאני אסכם? בבקשה. אם אפשר בבקשה, לא נאום ציוני, פרקטי בעברית קלה.
<היו"ר מיקי רוזנטל:>
תתייחס בבקשה לנקודות – פרישה מרצון, למה לא? נאמר פה שלא הסכמתם לזה. הסבת עובדים מהעובדים הקיימים.
<היו"ר משה גפני:>
אני מצטער שנתתי לך הוראות מה להגיד, תגיד מה שאתה רוצה בגלל שאני הולך לסכם.
<דויד לוסטיג:>
אני אגע בעובדות. אני מקווה שאני אפריך מספר דברים שעלו כאן בדיון. אחת, אנחנו לא התחלנו היום את תהליך ההיוועצות. אנחנו נמצאים מ-2014 בתהליך יחד עם הוועדים, יחד עם ההסתדרות, במספר מהלכים שציינתי בפעם שעברה, אני לא אחזור על כולם. אני כן אציין, מיקי רוזנטל, בגלל מה שהעלית לגבי הנושא של פרישה מרצון – פתחנו ב-2015 תהליך פרישה מרצון וכל העובדים שנענו לבקשה הזאת יצאו מהארגון. התהליך הזה נמשך עד לפני מספר חודשים, שבהם המשכנו בתהליך פרישה מרצון. לצערי, מיצינו את התהליך הזה עד תום. אין יותר עובדים לפרישה מרצון.
<שלי יחימוביץ (המחנה הציוני):>
כי התנאים שלכם לא מספיק טובים.
<מיקי רוזנטל (המחנה הציוני):>
כי אתם לא רוצים?

<דויד לוסטיג:>
אין טעם להמשיך ולגרור את הדבר הזה. אין לנו אפשרות לגרור רגליים, לטובת הפעילות שלנו. עלה פה הנושא של עובדי קבלן.
<שלי יחימוביץ (המחנה הציוני):>
חלקו את מצנח הזהב של ויגודמן בין העובדים והכול יהיה בסדר.
<היו"ר משה גפני:>
רבותי, אני לא ממשיך את הדיון. תשלים.

<יוסי יונה (המחנה הציוני):>
- - - אם יש מודעות דרושים - - -
<היו"ר משה גפני:>
הוא יענה אם הוא ירצה, הוא לא רוצה לענות. אתה לא עונה למה ששואלים אותך, אנחנו סיימנו את הדיון הזה. תענה לי את מה שאתה רוצה לענות. אני יכול לדבר במקומך, אני אגיד לך בדיוק את מה שאתה הולך להגיד. 
<אורן אסף חזן (הליכוד):>
על הכסף, אם אפשר לשמוע.
<שלי יחימוביץ (המחנה הציוני):>
אתה לא מבין שאחוז אחד בחוק עידוד השקעות הון יעלה לכם יותר מ-350 עובדים מפוטרים? וזה מה שאנחנו נעשה.
<דויד לוסטיג:>
הרב גפני, אני רוצה לגעת ברשותך, בעוד שתי נקודות. אחת, הנקודה של עובדי הקבלן. הסברתי בפעם שעברה, ואני חוזר ואומר גם הפעם בצורה ברורה מאוד – אין לנו שום כוונה לדלת מסתובבת בעובדי קבלן, נקודה. דבר שני, עלה פה נושא של הכשרת עובדים. מי שנמצא בטבע – במיוחד כל אלה שנמצאים בטבע – מכיר שהתהליך שלנו, כל תהליך של קליטת עובדים בטבע, מתחיל בניוד פנימי. הוא מפורסם בכל האתרים של טבע, מפורסם על כל לוחות המודעות. אנחנו מחפשים עשרה מפעילים סטריליים כבר חצי שנה. לא מצאנו מפעילים סטריליים. אנחנו נקלוט גם חיצוניים, כי לוקח 12 חודשים להכשיר מפעיל סטרילי, והשקענו עשרות מיליוני שקלים להכשיר עובדים.
<אורן אסף חזן (הליכוד):>
אבל ההכשרה היא אותה הכשרה למישהו מפה או למישהו מבחוץ, לא?
<דויד לוסטיג:>
אני רוצה לסכם. אנחנו נעבוד בצורה יעילה ואפקטיבית, ללא גרירת רגליים, עם ההסתדרות והוועדים כדי לצאת מהמשבר הזה.
<היו"ר משה גפני:>
מה אנחנו בעניין הזה מבחינתך?

<דויד לוסטיג:>
הרב גפני, כל מה שאתה אמרת, כל מה שחברי הוועדה אמרו, יהיה חלק מהנושאים שאנחנו נדון בהם יחד עם הוועדים וההסתדרות.
<שלי יחימוביץ (המחנה הציוני):>
מתי הדיון הבא על חוק עידוד השקעות הון?
<אורן אסף חזן (הליכוד):>
זה לא צריך לעבוד בשיטת המקל והגזר. זה לא בסדר, שלי.
<איציק שמולי (המחנה הציוני):>
זה חייב לעבוד כך.

<היו"ר מיקי רוזנטל:>
אין ברירה.
<קריאות:>
- - -

<איציק שמולי (המחנה הציוני):>
על מה אתה נותן עידוד השקעות הון? לעודד עבודה.

<אורן אסף חזן (הליכוד):>
זה לא משנה, כרגע יש פתרונות אחרים.
<איציק שמולי (המחנה הציוני):>
איזה? הוא לא מוכן ללכת מילימטר.
<אורן אסף חזן (הליכוד):>
אם הוא לא יהיה מוכן, נטפל בזה. 

<היו"ר משה גפני:>
אורן, אני עוסק בעניין הזה יותר מדי. חברת טבע היא חברה עסקית. 
<אורן אסף חזן (הליכוד):>
גפני, שיגיד אם יוכל להקפיא את הפיטורים עד אחרי החגים. שיתייחס לעניין עד אחרי החגים.
<היו"ר משה גפני:>
לא רוצה. אני כבר מסכם. אני עכשיו בחיפה כימיקלים, היינו צריכים להתחיל. 

<אורן אסף חזן (הליכוד):>
הוא יכול במשפט אחד להגיד.
<היו"ר משה גפני:>
הוא לא יכול להגיד. אתה לא שומע שהוא לא יכול להגיד? 

<קריאה:>
הוא לא רוצה.

<היו"ר משה גפני:>
אז הוא לא רוצה.

<אורן אסף חזן (הליכוד):>
אין לא יכול, יש לא רוצה.

<היו"ר משה גפני:>
בסדר, אז הוא לא רוצה. אני יודע מה הוא יענה. אני מבקש לומר כדלהלן: טבע היא חברה עסקית שאנחנו התברכנו בה במשך עשרות שנים. אנחנו ראינו בה חברה יעילה, טובה ורצינית שמביאה כבוד למדינת ישראל. העובדים בה עשו פעילות שהועילה לחברת טבע העולמית. היו פעולות עסקיות שאני לא יכול להתערב. אנחנו בוועדת כספים לא יכולים להתערב בפעולות העסקיות האלה. ילמדו את זה במקומות שילמדו, למה השקיעו כל כך הרבה כסף בחברות כושלות. זה לא עסק שלנו, אנחנו לא מעבירים ביקורת. כיושב-ראש הוועדה אני רוצה לסכם את הדיון. אנחנו לא מעבירים ביקורת על חברת טבע, זה גם לא נושא הדיון של כל מה שנעשה שם. אם זה היה נושא הדיון, היינו דנים על העניין הזה, הייתה פה ביקורת קשה. אנחנו לא שם. 

אנחנו יודעים שלטבע יש משבר עולמי שהעובדים לא אשמים בו. אתה בעצמך אמרת את זה גם בדיון הקודם, נדמה לי שגם היום אמרת בצורה מסוימת. העובדים לא אשמים בכישלון של החברה, הם עושים את עבודתם. להיפך, יש פה דברים שנעשו שהועילו לחברה בכל העולם. אנחנו לא נרצה שהעובדים יפוטרו. לא נרצה. אנחנו יודעים שיש קו אדום בין מה שמותר לנו לעשות ובין מה שאסור לנו לעשות, וההבדל בין הטוב לרע, אומרים חז"ל, הוא כחוט השערה. אני נזהר לא לעבור את חוט השערה הזה. אנחנו עזרנו לחברה. אנחנו, מדינת ישראל. אנחנו, ועדת הכספים, מייצגים במקרה הזה את הכלכלה של מדינת ישראל. עזרנו לחברה מאוד מאוד, הרבה יותר מאשר חברות אחרות, שביקשנו מאתנו עזרה, ולא הלכנו כל כך רחוק כמו שהלכנו אתכם. אני מדבר על ועדת הכספים לדורותיה, אני לא מדבר דווקא על ועדת הכספים עכשיו, ואני לא מדבר על ועדת הכספים שאני עמדתי בראשה. עזרו מאוד לחברה. סביר להניח שחברת טבע תתאושש. סביר להניח. אם היינו חושבים שהיא הולכת להתרסק לחלוטין, אז הדיונים מיותרים, מה זה משנה? גם הפרנסה שלך נמצאת בבעיה, וגם אלה שמקבלים משכורות גבוהות נמצאים בבעיה. אנחנו מקווים שהיא תתאושש. אנחנו גם מתפללים שהיא תתאושש בגלל שיש הרבה עובדים כאן בארץ שאנחנו דואגים להם.

אני מבקש לא לפטר עובדים עד אחרי החגים. לשבת לדיון – לא דיון של גרירת רגליים. אנחנו יודעים לעשות את ההבחנה. לא דיון שלא מראה את המכלול. יש דיונים שמקיימים עם עובדים, ויש דיונים שמקיימים עם עובדים. אנחנו מדברים על הדיון הזה - - -
<אילן גילאון (מרצ):>
גפני, גם לא אחרי החגים.
<היו"ר משה גפני:>
אני מדבר עד אחרי החגים להגיע לפתרון. אבל אני מבקש לדווח לוועדה אחת לשבוע. אני לא רוצה לאיים בשום דבר. לא רוצה לאיים. אתם תצטרכו אותנו בהמשך. אם החברה מצליחה ומתאוששת – ואנחנו מקווים שכך אכן יקרה – זה הדבר הראשון שמעניין אתכם, אנחנו נהיה כאן, אתם תצטרכו אותנו. ואנחנו נעזור לכם, בעזרת ה', אם אכן אנחנו רואים שאתם מדווחים לנו בכל שבוע. אני מבקש למנות שני אנשים שיהיו אתכם בקשר – את מיקי רוזנטל מהאופוזיציה. מי רוצה מהקואליציה?
<קריאה:>
אורן חזן.

<אורן אסף חזן (הליכוד):>
הם ביקשו.
<היו"ר משה גפני:>
מישהו מהקואליציה – נחליט לגביו. 
<אורן אסף חזן (הליכוד):>
מה? אני לא מבין. אני ממלא מקום יו"ר הקואליציה, תגיד עוד מילה, אני הופך פה את כל הוועדה. מה זה השטויות האלה? מה זה נחליט לגביו? אין פה אף אחד חוץ ממני ומפורר. 
<קריאה:>
אדוני היושב-ראש, אתה מהקואליציה? אני מציע שזה יהיה אתה.

<היו"ר משה גפני:>
אורן, אתה ואני. 
<אורן אסף חזן (הליכוד):>
ביחד, בסדר.

<היו"ר משה גפני:>
אני מבקש דיווח קבוע עד אחרי החגים. אם אנחנו רואים במהלך התקופה הזאת שהדברים מתנהלים כמו שאמרת, ברצינות, קודם כל מצדכם, ואחרי זה גם מוועדי העובדים, מהוועדים כולם, שהעסק מתנהל כמו שצריך – אין הסכמה, אין פיטורים מרצון? אני אומר לך, בלי להיות איש עסקים ובלי לנהל את חברת טבע, ובלי להיות סמנכ"ל, אין לי שאיפה כזאת – אין דבר כזה שאין פרישה מרצון. אין דבר כזה. יש דבר כזה שלא משתלם לפרוש מרצון. זאת האפשרות, שעובדים אומרים אני לא רוצה, מה אתה מציע לי? ואתם צריכים לקחת את זה בחשבון. אנחנו מאוד חוששים לעניין של העובדים. אנחנו על עובדים משלמים הרבה מאוד. אנחנו הבאנו כספים לחברות שבהן הסכנה שעובדים יפוטרו היו כתוצאה מאי הזרמת כסף. אנחנו לא נתייחס יותר לחברת טבע בשוויון נפש. אתם תלכו אתנו בעניין הזה, אנחנו נלך אתכם. לא תלכו אתנו בעניין הזה, אנחנו עומדים מהצד. עומדים מהצד בשביל חברת טבע במדינת ישראל, אתה יודע שזה לא הדבר הרצוי ביותר.

ולכן אני מבקש להתחיל לדבר עם העובדים. לדבר אתם לא בגרירת רגליים, לדבר אתם באמת ובתמים ולא לשים רשימות בכל מיני מקומות, אלא שהם יוכלו להגיד לנו שהמשא ומתן מתנהל טוב. הוא מתנהל טוב, המשמעות של העניין – אתה יכול להגיד את זה גם לטבע העולמית, להנהלה שלהם – אם אתם רוצים שהעסק יתנהל ושהמדינה תמשיך לסייע ושוועדת הכספים תהיה אתנו, הוא צריך להיות נורמלי ולהיות רגיש לעניין של העובדים. זה הסיכום שלי. אם אתם תדווחו, הנה מה טוב. לא תדווחו – אני רק לא מאיים. מטבעי אני לא מאיים. כשראש הממשלה מדבר איתי, מה שאני לא אומר לו, אני אפיל את הקואליציה. אבל הוא מבין לבד. 
<היו"ר מיקי רוזנטל:>
אדוני, אני מבקש להוסיף הערה אחת לסיכום שלך, שהוא מקובל עלי, והוא כדלקמן: העובדים הכריזו על סכסוך עבודה והם רשאים להשבית מהיום את המפעל, את מפעלי טבע בארץ.

<היו"ר משה גפני:>
אני מציע שהם לא ישביתו.

<מיקי רוזנטל (המחנה הציוני):>
אנחנו מציעים גם לעובדים, כמו שאנחנו מציעים להנהלה – גם העובדים לא יכולים לנקוט באופן חד-צדדי בשום דבר, הם צריכים לדווח לאותה ועדה שמינית עכשיו, כי העניין הזה הדדי. אנחנו רוצים שתהיה כנות במשא ומתן ויגיעו להסכמות. זאת המטרה של הוועדה.
<היו"ר משה גפני:>
גם כלכלית זה כדאי לכם וגם לעובדים מבחינת הזכויות של העובדים.
<קריאה:>
ייגרם נזק בסוף.

<היו"ר מיקי רוזנטל:>
הנזק של השבתה יהיה יותר גרוע. אנחנו בפייר-פלי עכשיו. ולכן אני רוצה להוסיף עוד משפט אחד. אני מבין שטבע לא יכולה להיענות לבקשותינו באופן מפורש, אבל אנחנו יודעים לקרוא בין השורות, ואנחנו מבינים, וזאת ההבנה שלי. אני מבקש להגיד תודה - - 

<היו"ר משה גפני:>
גם אני מבין ככה.

<מיקי רוזנטל (המחנה הציוני):>
- - שטבע לא מתכוונת לפטר עובדים עד אחרי החגים ולהיכנס למשא ומתן כן. היא לא יכולה להגיד את זה, אבל זאת הכוונה שאני הבנתי אותה. אם יתברר לי שהכוונה היא לא זו, כאמור - - 
<היו"ר משה גפני:>
פיטורים שרירותיים.

<מיקי רוזנטל (המחנה הציוני):>
- - יש לנו אמצעים לבלום את זה. תודה. 

<היו"ר משה גפני:>
תודה רבה רבותי. הישיבה בעניין הזה הסתיימה.
<הישיבה ננעלה בשעה 11:50.>

